Kaapse straat dalk na De Klerk vernoemFW de Klerk. Foto: FW de Klerk-stigting/Facebook “Die voorstel voldoen aan die stad se benamingsbeleid wat bepaal dat burgers van Kaapstad en Suid-Afrika in hul leeftyd oorweeg kan word indien hulle internasionale erkenning van die hoogste soort ontvang het,” het raadslid Brett Herron in ŉ verklaring gesê. Herron het gesê die voormalige president voldoen aan dié vereiste. De Klerk (79) was van September 1989 tot Mei 1994 president van Suid-Afrika. Hy het in 1993 saam met oudpresident Nelson Mandela die Nobelprys vir vrede ontvang vir hul bydraes tot die beëindiging van apartheid. Volgens Herron het De Klerk gesê hy is ten gunste van die idee solank die straat wat na hom vernoem word ŉ neutrale naam het. Herron het gesê die finale besluit rus egter by die stadsraad. “Inwoners, rolspelers, belanghebbendes en gemeenskapsorganisasies het die geleentheid gekry om hul siening daaroor te gee.” Herron het gesê die besluit om De Klerk se naam voor te stel het gekom nadat prominente inwoners van Kaapstad in Junie verlede jaar skriftelik die versoek aan burgemeester Patricia de Lille en die stadsraad gerig het. Die ondertekenaars sluit in aartsbiskop Desmond Tutu en Helen Zille, premier van die Wes-Kaap. Volgens die voorstel is dit gunstig vir die stad om De Klerk se rol in die oorgang na ‘n nuwe bedeling in Suid-Afrika, te erken.